
Öntödei üveghomok alternatívák vizsgálata vállalati fejlesztési célokra

Kulcsszavak: geológia; üveghomok; zöld átállás
Napjaink egyik legégetőbb problémája a globális felmelegedés, amelynek fő oka az üvegházhatású gázok kibocsátásának növekedése. Ebből kifolyólag a tudománynak alkalmazkodnia kell a jelenkor problémaihoz és azoknak megoldását kell elősegítenie. Tudományos Diákköri Dolgozatomban arra a kérdésre keresem a választ, hogy egy Németországból származó üveghomoknak milyen kiváltási lehetőségei lennének a térségünkből, így jelentősen csökkentve a fuvarozási távolságot.
Kutatásomban két magyarországi (Sóskút és Ábrahámhegy) és egy szlovákiai (Šajdíkove Humenece) mintát vizsgáltam, az eredeti németországi (Frechen) mintával összevetésben. A minél pontosabb eredmény érdekében a mintákon manuális, - és gépi szitálást, sztereomikroszkópos megfigyeléseket, valamint SEM-EDS és SEM morfometriai vizsgálatokat végeztem el. A kapott adatokat geomatematikai módszerekkel kiértékeltem, illetve az irodalmi források alapján a földtani háttérrel összeegyeztettem őket.
Eredményeink az ismert öntödei tevékenység igényeinek tükrében azt mutatják, hogy a jelenleg használt üveghomok alapanyag a vizsgált alternatívákból kiváltható. Granulometriai tulajdonságai (szemcseméret-eloszlása, gömbölyítettsége, koptatottsága) alapján a legjobb egyezést Šajdíkove Humenece nyersanyaga adja. A dolgozat elkészülte a tudományos ismeretek bővítésén túl lehetőséget kínál egy társadalmi és gazdasági hasznosulással is bíró probléma megválaszolására.



